Reënweer duur voortArgieffoto (Foto: Megan Swart, Maroela Media) Suid-Afrikaners moet hulle staal vir nóg reën en donderstorms wat vir die naweek voorspel word. Die Suid-Afrikaanse Weerdiens (SAWD) voorspel verspreide tot wydverspreide reën- en donderbuie – wat met moontlike kitsoorstromings, hael en weerlig gepaard kan gaan – vir die volgende vyf dae in al die provinsies behalwe Limpopo. Dié weerpatroon is weens ŉ laagdrukstelsel wat teen Saterdag van die weste van die land oor die land sal beweeg. Die weerdiens het ŉ geel vlak 2-waarskuwing uitgereik vir erge donderstorms in die sentrale dele en Klein-Karoo in die Wes-Kaap. Sterk wind van tot 90 km/h word ook verwag en hael tot 3 cm diep kan voorkom. Reënweer woed al sedert Maandag in die sentrale en oostelike dele van die land met oorstromings en kitsoorstromings wat op plekke, veral in Gauteng, aangemeld is. Die weerdiens waarsku dat die moontlikheid vir verdere oorstromings groot is, omdat die grond op plekke reeds versadig is en riviere en strome vol is. “Onder sulke toestande kan ŉ kitsoorstroming redelik maklik plaasvind en die publiek word dus enrstig versoek om ekstra waaksaam te wees,” sê die weerdiens. Die weerdiens voorspel ook sterk suidoostewinde van 50 km/h tot 70 km/h en rowwe seetoestande in die suidwestelike kusgebiede. Dit kan moontlike gelokaliseerde ontwrigtings van strandaktiwiteite tot gevolg hê. Enkele donderbuie word Saterdag en Sondag in die Kaapse Skiereiland voorspel as gevolg van die laedrukstelsel.